Jan Ø. Jørgensen er færdig i badmintonturneringen Hong Kong Open. Den sjetteseedede dansker var oppe mod verdensranglistens nummer et Lee Chong Wei, og malaysieren var for stor en opgave. Jan Ø. Jørgensen tabte i to sæt. Wei vandt 21-8 og 21-17. Første sæt var overstået på bare 11 minutter, og det så ud til, at Jan Ø. Jørgensen ville falde tungt. Lee Chong Wei scorede ni point i træk fra stillingen 1-1, så han hurtigt førte med 10-1. Det blev også 17-4, inden danskeren fik muligheden for at justere lidt på selvtilliden. Og den selvtillid blev væsentligt styrket i andet sæt. Her fulgtes de ad til 9-9. Jan Ø. kom foran 12-9 og 14-11. Lee Chong Wei fik kontakt ved 16-16, men derefter blev det kun til et enkelt point mere til Jan Ø. Jørgensen Danmarks bedste herresingle har kun besejret Lee Chong Wei i et enkelt af de to spilleres i alt otte tidligere opgør - tilbage i 2009. Men de to gange tidligere, de har mødtes i 2013, skulle Wei trods alt bruge tre sæt. Tidligere fredag spillede damedoublen med Christinna Pedersen og Kamilla Rytter Juhl sig i semifinalen efter sejr i to sæt over et indonesisk par. Hans-Kristian Vittinghus spiller kvartfinale senere fredag. Vinder han den, skal han møde Lee Chong Wei, som altså var ond ved Jan Ø. Jørgensen.

Referat:
Jan Ø. Jørgensen fik ikke et ben til jorden i kvartfinalen ved Hong Kong Open mod verdens nummer et.